Stjórnvöld í Rússlandi vísa á bug að hafa varpað sprengjum á leikhús í borginni Mariupol í gær. Engar fregnir hafa borist af mannfalli en óttast er að hundruð almennra borgara hafi leitað þar skjóls.
Leikhúsbygging í úkraínsku borginni Mariupol var jöfnuð við jörðu í gær í sprengjuárás Rússlandshers. Borgarstjóri Mariupol sagði að þúsund til tólf hundruð manns hafi leitað skjóls í leikhúsinu og óttast var um afdrif þeirra allra. Engar fregnir hafa enn borist af mannfalli í árásinni. Mögulegt er að fólkið hafi allt verið í neðanjarðarbyrgjum í leikhúsinu þegar árásin var gerð.
Leikhúsið stendur eitt og út af fyrir sig á opnu svæði í Mariupol og þar sem Rússar halda uppi linnulitlum árásum á borgina er hvort tveggja erfitt og stórhættulegt fyrir viðbragðsaðila að ferðast þar um. Ljósmyndir sýna að húsið er mjög illa farið eftir árásina, en Rússar vísa á bug að hafa ráðist á það.
Volodomyr Zelensky forseti Úkraínu ávarpaði þýska þingið í morgun. Þar hvatti hann þýsk stjórnvöld til að taka að sér verðskuldað leiðtogahlutverk og kallaði eftir að Olaf Scholz kanslari ryddi niður múrnum sem Rússar hefðu komið upp gegn frelsi í Evrópu. Þá gagnrýndi Zelensky Evrópuþjóðir fyrir að hafa ekki gert nóg í aðdraganda innrásar Rússa í Úkraínu.
Rússnesk yfirvöld hafa gefið út þau ætli sér ekki að hlýta tilskipun alþjóðadómstólsins í Haag um að leggja niður vopn og stöðva allan hernað innan landamæra Úkraínu. Alþjóðadómstóllinn gaf tilskipunina út í gær, en rússnesk stjórnvöld segjast ekki ætla að taka hana til greina.

Engar fregnir hafa borist af mannfalli í sprengjuárás Rússahers á leikhús í borginni Mariupol í gær. Rússar segjast ekki hafa varpað sprengjum á leikhúsið. 